SCC ได้โครงการภาครัฐฯหนุนกำไรปีนี้โตอีก กูรูฟันเทคนิคขาขึ้น เป้า 595 บ.
SCC งบปี 58 โต 35% โบรกฯชี้ปี 59 ยังมีแรงหนุนโครงการภาครัฐฯ ธุรกิจปิโตรเคมีดีต่อเนื่อง ด้านเทคนิคแนวโน้มเป็นขาขึ้น ระยะสั้นแนะเก็งกำไร
27 ม.ค. 2559

ผู้สื่อข่าวรายงานว่า ราคาหุ้นบริษัท ปูนซิเมนต์ไทย จำกัด (มหาชน) หรือ SCC ปิดตลาดช่วงเช้า (27 ม.ค.) ที่ 426 บาท เป็นระดับสูงสุดในรอบวัน โดยราคาบวก 4 บาท หรือ 0.95% บาท มูลค่าซื้อขายที่ 454.39 ล้านบาท ขณะที่ดัชนีตลาดหุ้นไทยโดยรวมบวก 1.06%

กราฟประกอบข่าว: Aspen
 
ล่าสุดบริษัทประกาศผลการดำเนินงานประจำปี 58 สิ้นสุดวันที่ 31 ธ.ค.58 มีกำไรสุทธิ 4.54 หมื่นล้านบาท หรือ 37.83 บาทต่อหุ้น เพิ่มขึ้น 35% จากปีก่อนที่มีกำไรสุทธิ 3.36 หมื่นล้านบาท หรือ 28.01 บาทต่อหุ้น
บล.เอเชีย พลัส ระบุในบทวิเคราะห์ (27 ม.ค.) ให้ราคาเป้าหมายที่ 595 บาท สำหรับ SCC โดยกำไรสุทธิไตรมาส 4/58 ยังเพิ่มขึ้นจากเงินปันผลรับของธุรกิจลงทุน แต่ธุรกิจปูนซีเมนต์ปรับตัวลดลงตามภาค Residential ที่ซบเซา รวมทั้งธุรกิจปิโตรเคมีไม่โดดเด่นจาก spread PP-Naphtha ที่ลดลง ทั้งยังมี Stock loss เกิดขึ้นกดดันกำไรในงวดนี้
ส่วนปี 59 คาดจะได้แรงหนุนจากการลงทุนโครงการภาครัฐกระตุ้นความต้องการใช้ปูนซีเมนต์และวัสดุก่อสร้างอื่นๆ ตั้งแต่ครึ่งปีหลังของปี 59 เป็นต้นไป สำหรับธุรกิจปิโตรเคมีเชื่อยังเป็นปัจจัยขับเคลื่อนหลักในช่วงปี 59-63
ด้านบล.เมย์แบงก์ กิมเอ็ง (ประเทศไทย) ระบุในบทวิเคราะห์ (27 ม.ค.) แนะนำ Trading Buy ในหุ้นที่ได้ประโยชน์จากราคาน้ำมันต่ำในระยะกลาง ได้แก่ IRPC, IVL, SCC และ TOP แม้ผลประกอบการระยะสั้น จะถูกกระทบจากขาดทุนสต๊อก
 
ขณะที่ด้านเทคนิคบล.เอเอสแอล ระบุในบทวิเคราะห์ (27 ม.ค.) แนะนำถือหรือซื้อระยะสั้นสำหรับ SCC โดยเน้นยืนแนวรับ SMA 416-410 บาท แท่งเทียนสีขาวยาวที่ปรับตัวลงปิด GAP (ปรับตัวยืน) 416 บาท ได้มั่นคง มีโอกาสแกว่งตัวทิศทางขาขึ้นตาม SMA 5 วันที่ตัด 10 วันขึ้นมา แนวต้าน 424-430 บาท
ส่วนบล.ซีไอเอ็มบี (ประเทศไทย) ระบุในบทวิเคราะห์ (27 ม.ค.) ว่า SCC มีสัญญาณฟื้นตัว แนวโน้มขึ้นทดสอบ 440 และ 450 บาท แนวรับ 420/414 บาท ส่วนแนวต้าน 428/430 บาท